Francezul Victor Wembanyama a înscris 40 de puncte, nou record personal, în meciul pe care echipa sa, San Antonio Spurs, l-a câştigat pe teren propriu, cu scorul de 130-126 după prelungiri, în faţa formaţiei New York Knicks, vineri seara, în campionatul profesionist nord-american de baschet (NBA).
În vârstă de 20 de ani, Wembanyama a devenit cu această ocazie primul "rookie" (debutant) care cumulează 40 de puncte şi 20 de recuperări într-un meci, după Shaquille O'Neal în 1993
"Wemby" a încheiat partida de vineri cu 40 de puncte, 20 de recuperări, 7 assist-uri şi o contră.
Vechiul record de puncte într-un meci din NBA pentru jucătorul francez data din 2 noiembrie 2023, când a înscris 38 de puncte în victoria obţinută de Spurs în faţa formaţiei Phoenix Suns a starului Kevin Durant.
Victor Wembanyama, baschetbalist cu o agilitate unică pentru înălţimea sa (2,24 m), l-a pus în umbră vineri pe coordonatorul lui New York Knicks, Jalen Brunson, autorul a 61 de puncte (record personal), care s-a apropiat la un singur punct de recordul francizei newyorkeze, deţinut de Carmelo Anthony (62 de puncte în 2014).
Într-un alt meci, campioana en titre a NBA, Denver Nuggets, s-a înclinat pe propriul parchet în faţa formaţiei Minnesota Timberwolves (scor 98-111). Sârbul Nikola Jokic, vedeta lui Nuggets, a încheiat jocul cu 32 de puncte şi 10 recuperări, dar nu a reuşit să evite înfrângerea echipei sale.
Rezultate:
Washington Wizards - Detroit Pistons 87-96
Indiana Pacers - Los Angeles Lakers 109-90
Charlotte Hornets - Golden State Warriors 97-115
Orlando Magic - Los Angeles Clippers 97-100
Brooklyn Nets - Chicago Bulls 125-108
Cleveland Cavaliers - Philadelphia 76ers 117-114
San Antonio Spurs - New York Knicks 130-126 după prelungiri
Oklahoma City Thunder - Phoenix Suns 128-108
Miami Heat - Portland Trail Blazer 142-82
Denver Nuggets - Minnesota Timberwolves 98-111
Utah Jazz - Houston Rockets 100-101
Sacramento Kings - Dallas Mavericks 103-107